钦定古今图书集成/理学汇编/文学典/第184卷 > 《再跋楚辞协韵》前人
## 钦定古今图书集成/理学汇编/文学典/第184卷 > 《再跋楚辞协韵》前人

《楚辞叶韵》九章所谓“将、寓未详”者，当时黄君盖用古
杭本及晁氏本读之，故于此不得其说而阙焉。近见
阁皂道士甘梦叔说，“寓”乃“当”字之误。因亟考之，则黄
长睿、洪庆善本果皆作“当。”黄注云，“宋本作寓”，洪注云：
“当，值也。”以文义音韵言之，二家之本为是。杭本未校，
舛误最多，宜不足怪。独晁氏自谓深于《骚》者，顾亦因
袭其谬而不能有所是正，若此类者尚多有之。然则
其所用力，不过更易序引，增广篇帙，以饰其外，而于
是书之寔，初未尝有所发明也。近世之言删述者例
如此，不但晁氏而已。予于此编寔尝助其吟讽，今乃
自愧其眩于名寔而考之不详也，因复书其后，以晓
观者云。